Картахенскі сабор

Картахенскі сабор Санта-Марыя-ла-В'еха (ісп.: La Catedral de Santa Maria la Vieja) — былы кафедральны сабор горада Картахены. У наш час сабор уяўляе сабой руіны. Фармальна ён з'яўляецца кафедрай дыяцэзіі Картахены, але дэ-факта яе асноўным саборам з'яўляецца Мурсійскі сабор. Сам сабор вядомы з XIII стагоддзя, калі ў 1250 годзе Папам Рымскім была адноўлена дыяцэзія Картахены. Біскупам новай дыяцэзіі стаў францысканскі манах Педра Гальега, духоўнік Альфонса X. Існуюць рознагалоссі, ці меў храм, які існаваў на месцы Санта-Марыя-ла-В'еха статус сабора. У запісах Сярэднявечча і эпохі Адраджэння будынак згадваецца як Высокая царква (Iglesia Mayor), а Стары сабор згадваецца толькі з XVIII стагоддзя. У канцы XIX стагоддзі асновы сярэднявечнай царквы паваліліся, пазней будынак аднавілі па праекце архітэктара Віктара Бельтры, у раманскім стылі з выкарыстаннем элементаў стылю мадэрн. 25 ліпеня 1936 года падчас баявых дзеянняў Іспанскай грамадзянскай вайны сабор быў пашкоджаны, знішчаны алтар. У 1939 годзе бамбёжка франкістаў знішчыла паўночную частку будынка, пасля чаго сабор быў пакінуты. Разваліны сабора з'яўляюцца нацыянальным помнікам Іспаніі. У 1988 годзе пры раскопках каля руін быў выяўлены рымскі тэатр; высвятлілася, што стары сабор быў збудаваны ў верхняй частцы тэатра, а пры будаўніцтве выкарыстоўваліся матэрыялы з антычнага будынка. Зноскі Спасылкі На Вікісховішчы ёсць медыяфайлы па тэме Картахенскі сабор Cathedral of St. Mary Major. Cartagena, Spain